《乙卯重过圆通寺借宿再用夏提学韵赋一律》
明代·黄仲昭

欲濯尘缨尚未能，匡庐又见碧层层。半生牢落空怜我，一味清闲却让僧。

周览未酬霞外想，长吟聊伴佛前灯。重游更与山灵约，只恐萍踪不可凭。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。